<classify> WATU watano wamefi kishwa katika Mahakama ya Wilaya mkoani hapa na kusomewa mashitaka 19, likiwemo la kughushi risiti za mashine za kielektroniki na kuisababishia serikali hasara ya zaidi ya Sh milioni 700.Washitakiwa hayo waliofikishwa mbele ya Hakimu Mfawidhi wa Mahakama hiyo, Anord Kirekiona ni Baldi Mushi, Jerome Mushi, Arif Said, Kasiki Mtiso na Kelvin Mbando. Akisoma mashitaka, Mwendesha Mashtaka kutoka Ofisi ya Mkurugenzi wa Mashtaka Mkoa wa Dodoma, Salome Mgesani alisema Septemba 8, 2018 na Februari 4, mwaka 2019, washitakiwa namba moja hadi tatu ambao ni Mushi na Arif wote kwa pamoja walifanya mpango wa uhalifu kwa kughushi risiti bandia za EFD zenye thamani ya zaidi ya Sh milioni 700.Alisema pia Februari 3, mwaka huu katika maeneo ya Kisasa, watuhumiwa hao watatu walifanya udanganyifu kwa kughushi risiti bandia za mashine za kielektroniki. Mgesani alisema katika kesi hiyo namba 32019 ya uhujumu uchumi pia imewajumuisha washtakiwa wawili ambao ni Mtiso na Mbando ambao wanashitakiwa kwa kukiuka sheria za ulipaji kodi na wote wanatetewa na Wakili, Godfrey Wasonga.Aidha, Wakili Wasonga alimuomba hakimu kukubali wateja wake wapatiwe dhamana kutokana na makosa yao kutohusisha uhujumu uchumi. Wasonga alisema wateja wake walikuwa ni mawakala wa mashine hizo kutoka Kampuni ya Complynx Supply na katika makosa hayo 19, hakuna sehemu ambayo imeonesha mtuhumiwa namba 4 na 5 wanakabiliwa na kosa la uhujumu uchumi.Akijibu hoja ya Wakili Wasonga, Mwendesha Mashtaka wa Serikali, Mgesani alieleza mbele ya Hakimu Kirekiona kuwa watuhumiwa wote hawapaswi kupatiwa dhamana kutokana na kesi hiyo kuletwa mahakamani hapo kwa kosa la uhujumu uchumi. Akitoa uamuzi wa hoja hizo, Hakimu Kirekiano alisema kuwa pamoja na kuwa mahakama hiyo haijapata kibali cha kusikiliza kesi hiyo kutoka kwa Mkurugenzi wa Mashtaka, Mahakama haiwezi kuzuia haki zingine kuendelea kutolewa.Kama inaonekana kuwa kuna mtu anayo haki ya kupata dhamana basi taratibu zifuatwe lakini kwa suala la dhamana kwa washitakiwa hawa wawili inabidi mfanye utaratibu Mahakama Kuu na si katika mahakama hii, alisema. Hakimu Kirekiona aliahirisha keshi hiyo hadi Machi 8, Mwaka huu ambapo italetwa mahakamani hapo kwa kutajwa tena.  <topic>: KITAIFA 